
София 1000, пл. "Света Неделя" №6,  тел: (+359 2)  9401 444, факс: (+359 2) 9401 595




Р Е Ш Е Н И Е
№ РС-793-21-096
Днес, 24.11.2021 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси №КИ-166/06.10.2021г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-793/23.09.2021г. 
Сигналът е подаден против Денчо Бояджиев – кмет на Община Р.
В сигнала са изложени твърдения, че Денчо Бояджиев като кмет на Община Р. е осигурил облага – престижна работа и заплата на С.Й. като директор на най-печелившото общинско предприятие в Община Р. – ОП „***“. Твърди се също, че двамата са свързани лица – братя в масонска ложа „***“, Командерия „***“, на която Бояджиев е Командер. Дори да се приеме, че С.Й. е назначен с конкурс, комисията е определена от кмета на Община Р. и е получила указания как да работи, като първоначално Й. е назначен без конкурс и подбор на 18.11.20219г.
От кмета на Община Р. е изискан и представен с писмо вх. № ЦУ01-22107#2/29.10.2021г. на КПКОНПИ трудов договор №39/15.11.2019г. на С.Й. От председателя на ПК по установяване на конфликт на интереси при Общински съвет Р. са изискани и представени с писмо вх. № ЦУ01-22107#1/29.10.2021г. на КПКОНПИ клетвен лист на Денчо Бояджиев, Решение № 187-МИ/04.11.2019г. на ОИК Р. и Правилник за дейността на общинско предприятие „***“ гр.Р.
Служебно е направена справка в Търговския регистър и Регистър на юридическите лица с нестопанска цел (ТРРЮЛНЦ), НБД „Население“, интернет страницата на Община Р. и интернет страницата на „***”.

След като обсъди събраните в хода на административното производство доказателства, комисията установи следното от фактическа страна:
Денчо С. Бояджиев е избран за кмет на Община Р. за мандат 2019г. – 2023г. с Решение № 187-МИ/04.11.2019г. на ОИК Р. и е положил клетва на 11.11.2019г. 
На 15.11.2019г., на основание чл.68, ал.1, т.4 от КТ и Заявление с вх. №94-00-1542/15.11.2019г. се сключва трудов договор №39/15.11.2019г. между Денчо Бояджиев – кмет на Община Р., като работодател, и С.Й.Й., като служител, съгласно който работодателят възлага и работникът приема да изпълнява в ОП „***“ гр.Р. длъжността „директор“, за времето, докато длъжността бъде заета въз основа на конкурс, с основно месечно трудово възнаграждение *** лв.
Видно от писмо с вх. № ЦУ01-22107#2/29.10.2021г. на КПКОНПИ заместник-кметът на Община Р. удостоверява, че С. Й. Й. е назначен за директор на ОП „***“ гр. Р. за времето, докато длъжността бъде заета въз основа на конкурс и, че към настоящия момент не е провеждан конкурс за избор на длъжността директор на ОП „***“.
Общински предприятие „***“ е създадено с Решение №582.2 по Протокол №34/27.03.2006г. на Общински съвет Р. с предмет на дейност управление, ползване, възпроизводство, опазване и други дейности, свързани със стопанисването на горите и земите от горския фонд, собственост на Община Р. Общинското предприятие е второстепенен разпоредител с бюджетни кредити и съставя самостоятелен баланс, който е елемент от консолидирания счетоводен баланс на общината.
Съгласно Раздел III „Организационно-производствена и управленска структура“ от Правилник за дейността на общински предприятие „***“ гр. Р. управлението на общинското предприятие се осъществява от директор, назначен от кмета на общината с индивидуален трудов договор, след провеждане на конкурс при условия и ред, определени от него. Директорът организира цялостната дйност на предприятието, съставя Правилник за вътрешния ред и Вътрешни правила за организация на работната заплата в предприятието, които се утвърждават от кмета на общината, организира контрола за финансово-счетоводната дисциплина и използването на финансовите и метериални активи, урежда трудово-правните отношения в колектива, съгласно КТ.
От направената справка в НБД „Население“ за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, се установи, че Денчо Бояджиев няма родствена връзка със С.Й.Й. От направена справка в Търговския регистър и РЮЛНЦ не се установи, Денчо Бояджиев и С.Й.Й. да са съдружници в търговско дружество.
Суверенният **** е международна организация, структурирана в национални Велики Приорати и по-нанатък в местни Приорати и/или в Командерии. Видно от справка, извършена в Търговския регистър и Регистър на юридическите лица с нестопанска цел Сдружение „****“ с ЕИК *** е организация за осъществяване на дейност в обществена полза. Сдружението е автономно, доброволно, неполитическо сдружение с нестопанска цел и има за цел да изгражда отношения на приятелство, отговорност, взаимопомощ, честност и уважение между хората, да осъществява и популяризира хуманитарна дейност и благотворителност в най-общ план, да насърчава всичко, което допринася за духовното и морално укрепване на обществото, да приема, образува и управлява организации, съвети, асоциации, центрове и други подчинени организации, за да улеснява работата на „***” във всички географски райони, да поддържа контакти и развива сътрудничество със сродни ордени и организации, да основава и поддържа библиотеки и музеи и да колекционира произведения на изкуството и предмети от исторически интерес за „*****”. Именно в състава на „Велик приорат България“ попада и Командерия „***“. Командерията е основната събирателна единица на Рицари, Дами и постуланти в даден район. Названието „Рицар” и „Дама” са традиционни титли използвани в Ордена като напомняне, че членовете му се посвещават на едно рицарско поведение. Видно от интернет страницата на Командерия „***“, като командер е посочен Денчо Бояджиев, а като рицар – С.Й.

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Денчо Бояджиев, в качеството си на кмет на Община Р. е лице, заемащо висша публична длъжност по чл.6, ал.1, т.32 от ЗПКОНПИ, с оглед на което КПКОНПИ е компетентна да разгледа подадения сигнал.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т.15 от ДР на ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност. Конфликтът на интереси предполага упражнени правомощия по служба от лицето, заемало публична, съответно висша публична длъжност и наличието на частен интерес - личен или на свързано лице по смисъла на §1, т.15 от ДР на ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
Съгласно разпоредбата на чл.44, ал.1, т.1 и т.2 от Закона за местното самоуправление и местната администрация (ЗМСМА), кметът ръководи цялата изпълнителна дейност на общината, насочва и координира дейността на специализираните изпълнителни органи.
В разпоредбата на чл. 10 от от Правилник за дейността на общински предприятие „***“ гр.Р. е предвидено, че управлението на общинското предприятие се осъществява от директор, назначен от кмета на общината с индивидуален трудов договор, след провеждане на конкурс.
В хода на производството е установено, че Денчо Бояджиев, в качеството си на кмет на Община Р. и лице, заемащо висша публична длъжност по смисъла на чл.6, ал.1, т.32 от ЗПКОНПИ е упражнил правомощията си по служба, произтичащи от разпоредбата на чл.44, ал.1, т.1 и т.2 от ЗМСМА и чл.10 от Правилник за дейността на общински предприятие „***“ гр.Р. при сключването на трудов договор №39/15.11.2019г. със С.Й.Й. за назначаването му на дължността „директор“ на ОП „***“.
Обстоятелството, че Денчо Бояджиев и С.Й.Й. членуват в Сдружение „***“, Командерия „***“ не обуславя свързаност по смисъла на на §1, т.15 от ДР на ЗПКОНПИ, между тях. Понятията „брат и сестра“ и „рицар и дама“ в сдружение не попадат в обхвата на разпоредбите на ЗПКОНПИ, регламентиращи свързаността.
Въпреки липсата на твърдения за роднински връзки, след извършена проверка в НБД „Население“ се установи, че между Денчо Бояджиев и С.Й.Й. не е налице родство по права линия, по съребрена линия – до четвърта степен включително, и по сватовство – до втора степен включително и в тази връзка не е налице свързаност по смисъла на §1, т.15, б. „а“ ДР на ЗПКОНПИ. От справка в Търговския регистър и РЮЛНЦ не се установи Денчо Бояджиев и С.Й.Й. да са съдружници в търговско дружество. Членуването в определена организация не би могло да обоснове икономическа зависимост между двамата, поради което следва да се направи извода, че липсва свързаност и по смисъла на §1, т.15, б. „б“ ДР на ЗПКОНПИ на това основание. Липсата на свързаност между Денчо Бояджиев и С.Й.Й., предопределя и липсата на частен интерес на лицето, заемащо висша публична длъжност или на свързано с него лице по смисъла §1, т.15 от ДР на ЗПКОНПИ, във връзка със сключването на трудов договор №39/15.11.2019 г. 
Горното налага извода, че по отношение на Денчо Бояджиев, в качеството му на кмет на Община Р. и лице, заемащо висша публична длъжност по смисъла на чл.6, ал.1, т.32 от ЗПКОНПИ при сключването на трудов договор №39/15.11.2019г. липсва един от елементите на състава на конфликт на интереси по чл.52 от ЗПКОНПИ, а именно частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,

РЕШИ:
НЕ УСТАНОВЯВА конфликт на интереси по отношение на Денчо Бояджиев с ЕГН ***, в качеството му на кмет на Община Р. и лице, заемащо висша публична длъжност по чл.6, ал.1, т.32 от ЗПКОНПИ, във връзка със сключването на трудов договор №39/15.11.2019г., поради липса на частен интерес - негов или на свързано с него лице по смисъла на §1, т.15 от ДР на ЗПКОНПИ.
Препис от решението да се изпрати на Окръжна прокуратура – Р., с оглед преценка за реализиране на правомощията по чл.76, ал.2 от ЗПКОНПИ. 
Препис от решението да се изпрати на Денчо Бояджиев – кмет на Община Р., на основание чл.75, т.1 от ЗПКОНПИ.

КОМИСИЯ:

ЗАМЕСТНИК - ПРЕДСЕДАТЕЛ:…………….….…/АНТОН СЛАВЧЕВ/

ЧЛЕН:……………………………..…………..../АНТОАНЕТА ЦОНКОВА/

ЧЛЕН:…………………...………………………........…./ПЛАМЕН ЙОЦОВ/

ЧЛЕН:………………………………………………..../СИЛВИЯ КЪДРЕВА/

